ጥንታዊት ከተማ ሮማ፡ ታሪኽን ሃይማኖትን ምስ ዓለምለኻዊ ቱሪዝም ጠሚራ ዝሓዘት ከተማ'ያ። ከም ሓወልቲ ሮማ፣ ኣደባባይ ቅዱስ ጴጥሮስ፣ ፍሉጣት ሰባት ዝቕበርሉ ቦታን፡ ካልኦት ታሪኻዊ ህንጻታንት ብምሓዝ ኣብ ዓለም ካብ ዘለው ፍሉጣት መስሕባት በጻሕቲ ዓዲ ሓንቲ እያ። ሕዚ ግን፡ ትውር ዝብል ሰብ የለን። ኣብቲ ጽምዋ ዝዓሰሎ ጎደናታት ሮማ ምውስዋ፡ ፍርሒ እዩ ዝሰድካ። ኮሮናቫይረስ ንምክልኻል ዝወጽአ መምርሒ ቀዳማይ ሚኒስትር እታ ሃገር፡ ሰባት ምንቅስቓስ ከይገብሩ ስለዝኣገዶም ኣብ ደገ ዝረኣይ ሰብ የለን። ኣብታ ከተማ፡ ካብ ኣብያተ ክርስቲያን ዝወጽእ ድምጺ ደወል እንተዘይኮይኑ ካልእ ዝስማዕ ነገር የለን። ኣብ ሓደ ፍሉጥ ጎደና ፋሽን ናይታ ከተማ ኮይንና፡ ስእሊ ኣብ እንስእለሉ ዝነበርና እዋን፡ ሓደ ትጽቢት ዘይገበርናሉ ክስተት ተፈጥረ። ሃንደበት፡ እቲ ጸጥታ ኣብ ገዝኦም ዝተወሸቡ ሰባት ብመስኮት ተቐልቂሎም ብዝፈጠሩዎ ጣቕዒት ተረትዐ። ቀጺሎም፡ ኣብቲ ዘለውዎ ኮይኖም "እዚ ምእንተ ሓድነትን ጸዋርነትን'ዩ፤ እዚ ቫይረስ ንምዕጋት ዝተመሓላለፈ መመርሒ ካብ ገዛኻ ዘይምውጻእ ንቕበሎን ንሰማምዐሉን'ዩ" ኢሎምኒ። ምንጪ ስእሊ, Reuters መግለጺ ስእሊ, መሸፈኒ ኣፍን ኣፍንጫን ዝገበረ ኣብ ማእከል ከተማ ዝንቀሳቐስ ሰብኣይ ኣብ ሰሜናዊ ክፋል እታ ሃገር፡ ኣብ ግዝኣት ሎምባርዲ ድማ፡ ሃስያ ናይቲ ሕማም ዝገደደ እዩ። ሆስፒታላት፡ እዚ ቫይረስ ዘስዕቦ ሞት ዜጋታትን ቅልውላውን ንምስዓር ይቃለሳ። ኣብ ክሊ እቲ ዘይተሓለለ ጻዕሮም ግን፡ ሕጽረት መሰረታዊ ናይ ሕክምና ናውትታትን ሕጽረት ሰብ ሞያን፡ ይፍትኖም ነይሩ። ፕሬዝደንት ግዝኣት ሎምባርዲ፡ ሰባት ዓሪፎም ኣብ ገዝኦም ኮፍ እንተዘይሎም፤ ብምኽንያት ሕጽረት ቀረባት፡ ሆስፒታላት ንተሓከምቲ ክቕበላ ከምዘጸግመለን ኣጠንቂቑ። ሓደ ዶክተር፡ ኣብ ሆስፒታል ዝርከቡ ክፍልታት ሃንደበታዊ ሕማማት "ናይ ኲናት ቀጠና'ዮም ዝመስሉ" ኢሉኒ። ኮሮናቫይረስ፡ እእምሮኣዊ ጥዕናኹም ንምሕላው ክትገብሩዎ ዝግባእ ጥንቃቐ መሸፈኒ ኣፍን ኣፍንጫን ክንጥቀም'ዶ ይግባእ?
